Det har på mange år været et varmt år i Danmark. Med hensyn til vejret endte den gennemsnitlige temperatur på ni grader i 2011. Det er 1,3 grader varmere end klimanormalen på 7,7 grader og hele to grader varmere end 2010. - 2011 møver sig med de ni grader op ad listen over varme år i Danmark, siger klimatolog Mikael Scharling. Umiddelbart er der tale om det niende varmeste år, siden målingerne begyndte 1874. - At vi ikke oplever det som mere ekstremt, skyldes nok, at der har været mange varme år de senere år; specielt de tre år 2006, 2007 og 2008. Det var de varmeste, vi overhovedet har registreret i Danmark, siger han. 2007 holder rekorden med 9,5 grader. På en delt andenplads er 2008 og 2006, som begge sluttede på 9,4 grader. Derefter følger 1990 med 9,3 grader. - Det koldeste år er 1879 med 5,9 grader, siger Mikael Scharling. Den meget milde december er med til at trække op i regnskabet. En december i normalperioden fra 1961-1990 endte i gennemsnit på 1,6 grader, men i år ryger vi op over 4 grader, mener meteorologen. Ud over at kigge på temperatur har Mikael Scharling og klimatolog Peter Riddersholm Wang udregnet årsværdier for nedbør og soltimer. I begge tilfælde ligger tallene over klimanormalen. - Det ser ud til, at Danmark i 2011 ender med omkring 1683 soltimer mod en klimanormal på 1495. 1683 timer svarer til 4 timer og 37 minutter om dagen hver dag hele året. Også nedbør kom der rigeligt af i perioder i 2011. - Men både forår og efterår var faktisk relativt tørre. Samlet set ender vi omkring 779 millimeter mod en klimanormal på 712, siger Mikael Scharling. /ritzau/

Opsummering:
Både 2011 og december ender i top 10 over varmeste år og varmeste julemåned.